Forum Traiani (Roma)
Forum Traiani iubente Traiano imperatore, struente quidem Apollodoro Damasceno inter annos 106 p.C.n. et 112 exstructum maximum forum augustum omnium atque opulentissimum habetur. Huic foro cum spatium exstruendi media Roma deesset Traianus tractum inter Forum Augustum et Forum Iulium aedificandum elegit, quem locum autem collis inter Capitolinum atque Quirinalem montes situs occupabat. Imperator, cum forum suum propter loci iniquitatem angustius exstrui nollet, Quirinalem clivum per altitudinem triginta quinque metrorum effodi, aedicula per collem sparsa solo aequari iussit. Eodem tempore etiam Mercatus Traiani et Basilica Argentaria in foro Iulio sita exstructae sunt nec non templum Veneris Genetricis.